Mette Hjermind Dencker (DF), 2012-04-24:
I Danmark har vi mange øer.
Nogle af vores øer er så små, at de er helt ubeboelige.
Så er der andre øer, der har deres egen kommune, og så har vi atter to øer, hvor ministeren jo selv nævner, at han bor på den ene, som er så heldige at have flere kommuner på deres øer.
Alle vores øer er rigtig vigtige at tage med på den politiske dagsorden, men lige i dag, når jeg har indkaldt til forespørgselsdebat, er det for at sætte særlig fokus på vores 27 småøer.
Det, der karakteriserer dem, er, at de har mellem 20 og 1.200 indbyggere; de er ikke brofaste eller dæmningsfaste med fastlandet; og endelig er de ikke selvstændige kommuner.
Det er dem, vi som sagt har 27 af i Danmark.
Det er sjældent, at de låser døren, for der er så begrænset kriminalitet, faktisk næsten ingen kriminalitet, på småøerne.
De små øer bebos af mennesker, der har indset, at det eneste, der sker på øerne, er det, de selv sætter i gang, og det er ikke småting, de sætter gang i.
På de små øer blomstrer et rigt foreningsliv, og der er mange små fødevareproducenter.
Det er de mennesker, der bor på de øer, som vi skal skabe nogle rigtig gode rammer for.
Vi skal give dem de bedste rammer, så der bliver endnu flere, der ønsker at bosætte sig på øerne og ønsker at drive virksomhed på øerne, således at vi andre, der ikke er så heldige at bo på øerne, også får lettere adgang til at besøge øerne, når vi har ferie, og eventuelt at købe sommerhus derude.
Derfor er der nogle lovgivningsmæssige ting, vi skal ind at se på.
Vi skal give dem gunstige vilkår for at drive virksomhed.
Det gør vi ved at sikre dem en god internetforbindelse, som ministeren også har været inde på.
Vi skal også ind at se på fragtafgifterne, for færgerne er øens livsnerve, og man kan jo også sige, at færgerne faktisk er øens motorveje.
Når der så er høje fragtafgifter, betyder det også, at de ikke konkurrerer på lige fod med virksomhederne inde på fastlandet, og det vil vi naturligvis gerne give dem muligheden for at gøre.
Så skal vi naturligvis udnytte, at vi lige nu har EU-formandskabet, som vi kan bruge til at vise de øvrige EU-lande, at reglen om, at gårdsalg af fødevarer kun må ske inden for en radius af 50 km fra ens bopæl, gør det umuligt i et land som Danmark at drive virksomhed på vores småøer.
Det er synd, for de har både viljen, de har evnerne, og de har forudsætningerne for at skabe en god forretning af deres afgrøder og kreaturer.
Det er også vigtigt, at øerne får de midler, de har behov for.
De midler, vi fra Folketinget giver kommunerne, som ministeren også omtalte, er ikke øremærket til småøerne, og der er flere fra de små øer, der er kommet og har vist os regnestykker, hvor man kan se, at de penge, de har fået af kommunerne, ligger langt, langt under det tilskud, som Folketinget har bevilget kommunerne.
Derfor vil vi i Dansk Folkeparti gerne gå ind og se på muligheden for at øremærke midlerne til kommunerne, således at de udelukkende går til småøerne.
Hvis der ikke kan skabes enighed om det, kunne vi også se et alternativ i, at kommunerne i det mindste kørte med åbne regnskaber for småøerne.
Endelig skal der også være mulighed for, at man, når man flytter til en lille ø, skal kunne passe et fast job på fastlandet, og man skal kunne passe aftaler.
I Dansk Folkeparti vil vi gerne se på mulighederne for et færgesekretariat.
Færgesekretariatet skal stå for indkøb og drift og vedligeholdelse af færger, og det skal også råde over et par ekstra færger.
En fordel ved færgesekretariatet er også stordriftsfordelen ved indkøb af forsikringer og olie.
Vi ønsker i Dansk Folkeparti at fremsætte følgende forslag til vedtagelse:
Forslag til vedtagelse
»Folketinget anerkender vigtigheden i, at der til stadighed er politisk fokus på, at de danske øer sikres stabil højhastighedsinternetadgang.
Desuden opfordrer Folketinget regeringen til at sikre billig færgetransport til landets småøer for at fremme og understøtte privat bosætning og erhvervsudvikling samt udvikle turisme, herunder at undersøge omkostningerne ved et fælles færgesekretariat.«